
Jentrade 





La contesse Catarine Percude (Caterina Percoto), nasude e 
muarte a San Laurinc di Soleschan tal Cumon di Mangan (1812- 
1887), dula ch'a passa scuasit dute la só vite, a je ún dai pós 
scritôrs furlans ch'a ân savât pastanâsi une niche te istorie de 
leteradure italiane; cundutachest lis sôs novelis italianis a metin, 
malafessì, une vôs avonde flevare te gran corâl dal secul di 
Manzoni e di Verga. 


Un amì de contesse, Nicolô Tommaseo, le indrecâ su la 
strade juste: "raccogliete tradizioni, proverbi e frammenti di 
canti; e scrivete anche in dialetto cose che il popolo possa 
leggere". 

Sichedunche Catarine a comencâ a planc a planc a doprâ il 
"dialet" e a rivà tal ultin a proferînus une scharse ma cetant 
preseose e impuartant produzion di prosis furlanis. 


Une contute in lenghe furlane (Lis aganis di Borgnan) a 
vignì a lùs tal 1846 te riviste "La favilla" di Triest, altris dôs in 
doi numars de "Giunta domenicale del Friuli" di Udin dal 1851, 
cinc te riviste "La ricamatrice" di Milan tal 1859; e finalmentri 
un macet di cuindis prosis, cu lis lôr traduzions italianis, a 
jentrarin tai doi volums di Racconti publicáts a Genue tal 1863. 
Altris cinc prosis a forin dadis fôr a slas tai agns daspo. 

Tal 1929 il furlanist Bindo Chiurlo al tornâ a stampâ 
ducuanéh 1 Scritti friulani di Caterina Percoto int'une edizion 
che pe richece di informazions e pe sgrimie critiche no jé stade 
anchemo superade. (Tal 1975 a jesì une ristampe). 


Une contribuzion impuartant a jè stade ché di Gianfranco 
D'Aronco, che tal 1948 al fasè cogno$i un cetanch scrits furlans 
inedits de contesse; e cheste contribuzion a jé stade chapade 
dentri tal libri resint: Caterina Percoto, Scritti friulani, Societàt 
filologiche furlane, Udin, e Cumon di Mangan, 1988 (par cure 

di Amedeo Giacomini, cunt'une ricerche lenghistiche di Piera 
Rizzolatti). 


Te nestre vore si â seguitât l'autorevul edizion di Chiurlo, 
ch'al a tignút cont de disposizion che la stesse Percude j veve 
dat a lis sôs narazions, biel distinguinlis in "racconti", 
"leggende" e "tradizioni popolari". A lis 20 prosis de edizion di 
Chiurlo si â gontât dôs des contis ineditis buridis fúr di G. 
D'Aronco. 

Lis contis di Catarine Percude a son impuartantis par dòs 
resons principâls: pal lòr presi artistic e pal lôr valôr esemplâr e 
normatîv in rivuard a la lenghe furlane. La scritore e à dopràt 
cun snait e bon sest la lenghe leterarie, che prin di jé no veve 
vùt scuasit nissun model tal camp de creazion narative. 


D'inchevolte al € passat dibot un secul e mieg, e in cheste 
lunghe dade i studis sul furlan e la prâtiche de scriture e ân fat 
granch progrês. Al ê adunche di just che il public dai "normâj" 
letôrs a puedin vê a disposizion une edizion moderne de 
Percude, dade donghe cu la grafie plui perfezionade e dulâ che 
si pò Chatà une atente "normalizazion" de lenghe, valadì 
l'emendazion di une minucae di peculiaritâts lessicâls e 
morfologichis che no van in cunvigne cul usag leterari di vué. 

Di un pont di viste filologics si trate di une "operazion" 
discutibil; tantetant o vin fidance che il nestri "ristaur", in plui 
de só eficacitát funzionál, nol vei dissipade la bielece des 
contis, ma che, al incontrari, le vei un alc incresude. 


LA PLUI BIELE 
(CHACARIS DI TRE CONTADINIS) 





Catine: Indulà vastu cussì imburide? Che' ce biele sere! 
Sintiti culì cun nô. 


Pascute: Séso a scoltá lis Chacaris des féminis dal poc? 
Oben tarigaiso chej ch'a vegnin de sagre? 


Luzie: Un póc par sorte. Ma tü, o crodevi che tu fossis lade 
anche tu a sagre! 

Pascute: Sipo! O podevi lá! Eh, daspó ch'o soi maridade, 
no ài lafé plui matetàts pal Chav jo! O soi stade a fà di manghá 
ai nemáj fin cumó denant, capiso! 

Catine: Puare Pascute! E si, a tì no ti manchin di bielis 
còtulis par fa figure. Mi ricuardi cuanche tu sês lade a marît: tô 
mari ti veve furnide... 


Luzie: Ma ce valial a vêlis cuanche no si puedin doprâ? Jo 
no podarês stâ cussì leade al pâl. Ch'al ves dit ce ch'al ves volùt 
sar Tite: s'o jeri in te, e silafè ch'o levi a petà cuatri salts sul 
breâr! 


Catine: Che' po! Tu sés púr ca anche tú? 
Luzie: Vústu meti! Se no ves canais jo...! 


Pascute: E jo, viòstu, o soi contente di stà a Chase. Là di 
me si sfadie, une zornade di libertàt no si àle, sàr Tite al è 
rigoròs, ma nus vůl ben a duch cuanch e no nus lasse mai 
manchâ di nuje. Nocate l'anade, di polente no si stente. A lôr ur 
â simpri plasât di lavorâ: al sarês biel, lafê, ch'o fos jo vignude a 
rompi! E po Chale, púar omp! La fieste, invezit di là ta l'ostarie 
dibessól, come cierts tàj e cuáj, lui nus clame duch atôr di sè: 
mé madone a pareChe un fregul di merindute e li o fasin cuatri 
châcaris e s'e gholdìn duch insiemit. E anche vué, capisistu? 


Catine: Sono dôs mulinariis chês culâ ch'a passin? 

Pascute: Une a jè la fare di Percùt. 

Luzie: Ben po vistudone! E ce ruChins! E ché alte e à un 
grumal di sede ch'al flame. Cumô mo, viôstu, o vorês cholint un 
Jo par cheste Pasche. 

Pascute: Crodaressistu di parê plui biele par vê peât li 
denant chê bandiere a mil colôrs? 

Catine: O scomet che chej ruchìns a pesin un dopli dai 
miei, jo! Pechât che j sbelein lis orelis. 

Pascute: Diu nus vuardi! Jo no ài mai podüt capi ch' a sei 
une biele robe a forâsi lis orelis par picháur po daprúv dut chel 
bocon di cesendeli. 

Luzie: Ma a mì, lafè, mi plasin! Ve' un'altre ch'a ven dadr! 
E anche ché e à un biel cuel di cordon d'aur. Vadi che a Pascute 
no j plás nanéhe il cordon d'aur? 

Pascute: Une volte sì, ma ti ricuardistu chel Chanat di 
vuardie che i miei a tignivin inchadenât in tal fonz dal curtîv? 

Catine: Ce vústu dí cun chest? 

Pascute: O vuei di che une di o Chalavi cemúd ch'a jere 
fate la Chadene di chel Chan e, capisistu, tal e cuál dal cordon 
d'aur. Daspô no mi â mai plasât di metimal atôr dal cuel. Come 
che, s'o fos une siore, no vorês fregul afat atôr dai miei bracs 
chej manìns d'aur e di perlis ch'a puartin: a somein 1 fiêrs dai 
condanâts! 

Catine: Tu sês un biel cap, tu ve'! Chale, Luzie, chê fantate 
ch'a passe cumô, mo! 

Luzie: Pič biele! A jê smuarte tanche un pecot. 

Pascute: E cul golet di scarlat! 

Luzie: Mai! E â fat par metisi intòr alc di ros, jé! 

Pascute: Sâstu cui ch'a je? Di Trivignan, ché ch'al à 
vuadiade Meni Bròs. Vèle datir cun chés altris fèminis. 

Luzie: Di Trivignan anche chês: lis cognos tal vistî. A 
Trivignan a van dutis a âs di siore. 


Catine: Cu lis côtulis a larg come un moschâr... Chê altre 
dì o soi stade a Udin e o jeri sintade in place a spietà gno cugnât 
intant di messe ultime. S'o vessis viodût chés sioris ch'a 
vignivin fùr di San Jacum! A largon, dutis camufadis, veletis e 
ombrenins ch'a svoletavin... A parevin tantis velis! 

Pascute: Viòstu po? E ti parial ch'al sedi judizi, noaltris 
puaretis che nus toche di lavorâ, a fâ lis Simiis des lôr modis? 

Luzie: Ma! Epùr al ê gust cuanche si viôd un fregul di 
cristiane ben regolade. 

Catine: Luzie, chale ce sestìn la fie di mestri Toni. Chê 
mo, pardiane, a jè bielite! 

Pascute: Epür culi te vile and' ê une miei di Jê. 

Luzie: Vâstu dî la Ghite oben la Tine? 

Pascute: A jê une fêmine maridade ch'o âi viodude propit 
cheste sere cuanch'o tornavi cu la sorghete e ch'a pareve tant 
bon! 

Luzie: Cui mai? Di fèminis maridadis a podarès jessi nome 
Menie Grisute. 

Catine: Ce ti pensistu? Menie no jê stade a sagre. Ga 
un'ore a jere culi a poc vistude anchemô di disdivore. 

Luzie: A sara la fie di Jervas, ché ch'e a cholt il muini che, 
cuanche j salte, si tire su in pont di cutuardis tant che une dame. 

Pascute: Plui biele de muinie, ma unmont; almancul a mi 
mi à parût. 

Catine: Vadi ch'a jè la Stele. 

Pascute: A pareve plui bon de Stele. Miôr, čhale, di 
cuanche la Stele a si jemple lis mans di veretis, si met l'abit 
nuvičâl, si ponte tes strecis dučh i siei trimuj e po si bute 


parsore chel biel facoleton di tùl a tre viis di ricam e cun tant di 
bocon di frange. 


Catine: Ce diaul ese? Chenti no 'nd' ê, lafê, nissune che si 
meti in dute chê gale. 


Pascute: A jê Tunine Beltramine. 


Luzie: Malafessì! Pùare Tunine!... A sarà stade dut il di a 
čhase tanche une strie. 


Catine: Po a čhase, sì! Sô cugnade Mariane a jè lade a 
sagre, ma jê a jere a čhase a custodî la canae. 


Pascute: Epùr us al Suri che jo le ài viodude maimodant 
biele tanche un agnul e ch'a pareve plui bon di tantis altris 
ch'and' è passadis. 

Luzie: Marche, matarusse! Âstu voe di éholinus vie? 


Catine: Conte, conte! Cemôd jerie vistude púare femine 
par fâ duch chesch splendôrs? 


Pascute: Cul abit di îr. Ma a jere sintade sul schalìn de 
cusine, a veve donghe di sê, in te siele, il so frut e, tal brac, chel 
di só cugnade che j deve di tete. Il pipìn, ricotin e blanc e ros 
tanche un milucut, le charecave e le strengeve cu lis sôs manutis 
come ch'a fos stade sô mari; e jé lu éhalave cun tant afiet che in 
chel moment a mi mi à parüt cussi biele... plui biele di ché 
Madone benedete ch'a jê sul altâr de nestre glesie. 


LA BRUT 





Viodiso chê Chase di contadìns don$he il puint de 
Manganice? La strade gnove che j passe parmìs le â scuasit 
sapulide e cui cu ven di Udin, cuanch'al rive in te ombrene des 
agacis plantadis sul alt, al chale plui vulintîr di chê altre bande 
il legri pradessìt che j sta di facade. Pür in ché Chase 
malinconiche l'an passat di carnavâl a son vignudis a marît dôs 
bielis fantatis int'un bot. 


A vignivin contentis siben ch'a savevin di Chatà dòs pùaris 
maladis; a vignivin par assistilis, e par judá un'altre govine e 
biele cugnade; un agnulut che, cence lagnási, di cualchi an a 
puartave dibessole dut il pés de numerose famee. Come tre sûrs 
a son ladis subit d'acuardi e in dì di gnocis e ân scomencât a stâ 
sù une gnot paromp donghe il jet de lôr puare madone. 


Done Màssime Martelosse a jere stade une brave fèmine 
ch'e à nudrît cun onòr la sò fiolance, govins daben e verementri 
valents. Ma tai ultins agns une malatie di gnervs le veve ridote 
impotent e, par gonte di disgracie, a veve donghe di sè une sò 
fie cence marida anche ché simpri malade. 


Lis tre cugnadis a procuravin di consolâlis cul lôr afiet e cu 
la lôr continue assistence. Cumo a vignivin a consultá la viele 
pes facendis di Chase, mocumo a fási insegná lis pratichis de 
famee: si devin di volte par fâur companìe e dispês ur puartavin 
sul jet 1 doi fantulins de prime, doi biej ninins graciós e 
cocolons che cu lis lôr manutis a Charecavin la pùare none e le 
fasevin vaî di consolazion. E une di lôr, Bete Carline, parindj un 
dì ch'a dovês stâ miei s'a ves vüt un bon jet, le persuadè a 
gambiási di chámare e, Chapade tal brad e ben invulucade, jé e 
so marît le puartarin a planchin in te lór e le meterin tal propi 
lór jet. 


Massime Martelosse a jè muarte in tal jet nuvical di sò 
brit. In te sô vite e à vit unmonèh di travais, ma il Signór Idiu j 
a dat anche une grande consolazion: ché di viodi prin di muri 
plantadis in te sò Chase tre buinis e bravis cristianis. 


Cuand ch'o passi sul puint de Manganice, o chali chê chase 
brute, malinconiche, basse e mâl fabricade, epôr mi pâr plui 
biele di cualunchi palac, parcê che dentri al ê un gran tesaur: al 
è il cûr di Bete Carline, des sôs cugnadis. 


LA MULINARIE 





Vué un an, gran funerál te vile di Pavie. A jere muarte la 
mari dal plevan, viele di otantagns. Duëh i predis dal 
circundari, une cuantitát di torcis, une lunghe procession di int e 
daür dute la sò parintàt, uns setante almancul tra nevóts e 
pronevóts. Done Menie Durie a jere stade une fémine di corag 
che, daspò salvade la Chase di so pari, e a tignút drete ché dal 
marit e implantadis cuatri fameis cu la sò Shernazie. 


A sedis agns, Menie a jere brave e buine come dutis lis 
fantatis. A ubidive, a lavorave, a tignive cont dai siei fradis e 
des sôs surutis plui piculis, a judave só mari atór il besteam, s'al 
ocoreve a deve une man tal mulìn, a saveve la dutrine; dal rest 
tal châv côtulis e golets e grumaluts di fieste e la cassele dal 
basili e la canele. 


Une grande disgracie a vignì a sveâle. Sâr Cec, so pari, 
natîv di Bracan, al veve cholt a fit un mulìn su lis nestris rois. 
Cuanch'al vignì a plantâsi chenti, Menie a jere pitinine e sò mari 
le puartâ in tal grumâl. Atîv e galantomp, in pôc timp al veve 
fats unevore di aventôrs. Núv fruts a jerin nasúts daspo di 
Menie, e il mulìn vieri e dirocât, cun dôs solis chamarutis, al 
jere ristret par lozâ la creSude famee. Sâr Cec al jere stát plui 
voltis a fevelâ cul paron. Pazience par lôr; ma il cuviert in 
malore al lassave plovi pardut, lis farinis e 1 sacs si bagnavin, j 
levin di mâl ju impresch. Il paron nol veve trope voe di spindi: 
al prometeve, al tirave il fit, e ch'a vadi come ch'a vil. 


A jere la vilie di Sant Andree, la seson des plois: par plui di 
un mês al veve simpri Sirocât e in chê gnot al sglavinave. Sâr 
Cec al jere lat a durmi: in tal mulin a jerin restàts sù nome doi 
fruts: Jacumin di tredis agns e Mignete plui picule. A tindevin 
'es muelis e une lum pichade in jenfri 1 séhassuj ur faseve un 
fregul di lusôr. Ur veve parât plui di une volte di sintî a cricà, 


10 


cuanche dut int'un bot si ferme une muele. A dispichin la lum, a 
corin a viodi. Une maserie di rudinac jeSût jù dal mûr al veve 
sapulide la torte e doi bocons di piere colâts dal ricuadri a 
tignivin inclaudât il mêl. 

Jacumìn spaurît al côr disore a visâ so pari. Sâr Cec, ch'al 
jere stát anche in chel di dal paron par dí che la murae a jere 
sclapade e che no si podeve plui tirà a lung, stuf di tantis coretis 
fatis simpri diband, strac e mie2 insumiat, j rispuindè al frutat: 
"Ce vüstu che ti fasi? Jo no soi migo muradór!" e, dade une 
voltade, al tornâ a indurmidîsi. 

A forin lis ultimis sôs peraulis parcê che il frutat, tornát tal 
mulìn, al viodê la lum ch'a balave, i trâvs ch'a scloteavin e come 
par instint, Chapade pal braë sô sûr, al dé un salt für de puarte: e 
Ju t'un atim dut il mulìn al si sdrumâ te roe. 


AI jere tal câr de gnot, al sglavinave a selis, lis bassis dutis 
sot aghe, e chej ch'a vevin sintût il fracàs de ruvine e il ciulá di 
chês puaris creaturis no olsavin a traviersâ la campagne par 
vigní a viodi ce ch'al jere sucedût. Ma sul cricâ dal dì une 
cuantitat di int a jere ga tal curtiv, corüts di ogni bande, e duch 
deve une man par liberàju des ruvinis. 

Une jone Chadude a traviers dal jet a veve copàt sar Cec. 
Done Ane le ghavarin fôr vive par meracul, jé e un frutin di 
tete; 1 altris in Chamese a trimavin te ploe, a ciulavin disperáts 
atôr dal cadavar disfigurât dal lôr puar pari. 


Un govin, che pai ripárs de roe al vignive dal mulin disot, 
al viodé une scune ch'a leve jù pa l'aghe e al rivà adore di 
chapâle prin che si voltàs e, salvade la pipine ch'a jere dentri, le 
puartâ tal brac a sô mari che le crodeve $a pierdude. Al fo in 
ché istesse zornade che un mulinâr, che di un piec j faseve 
l'amòr a di chel mulin, al lè dal paron e j proferi di pajaj cualchi 
éhosse di plui par là lui in chel sit, stimand che done Ane cun 

dis creaturis, nissune anchemò di vore, e cence marit, a dovès la 
a pan. 

Sar Cec al jere anchemò su la bree che un ami al vigni a 
visâle. La puare fêmine disperade si metê lis mans tai chavêj e 
Chaland 1 fruts che j vaivin intôr: "Ah, puaris creaturis més", a 
diseve, "púars vuarfins, duch sunt'une strade, duch a pan!" Ma 
Menie ch'a jere stade fin in ché volte cul cúr ingropát cence dí 
une peraule, si buta in genoglon e: "No, mari", a gurave, " se 
Diu al vorà, nò che no sarin a pan!". E in chel moment si sintì a 
cresi l'anime, come se Diu le ves metude jé par tamon de famee. 


Il paron a chel tâl ch'al domandave il mulìn j veve 
rispuindôt: "Volìn viodi prin ce ch'a fasarâ cheste vedue". 


Menie si metè a diregi il mulin. Govenate e fuarte, a leve a 
čhariâ come s'a fos stade un omp. A passave par chês vilis a mûl 
come une saete, a durmive lis gnots interiis sui molestačs par 
custodi lis farinis; l'Unviêr, cuanche si glačave la roe, tirade sù 
in cinturie, cu la manarie a liberave i rôts. 


Chenti si ricuardin ančhemò di vêle viodude a traviersâ 
l'aghe de Tôr cui sacs ch'a menave a Percût; a veve cûr di vignî 
jù di un granâr cun nûv pesenâj su la schene e 1 čucuj tai pîs. No 
jere biele, Menie: ma cuanche, sintade sul mâl, lu faseve 
cuatrinâ par chês vilis e l'ajar j faseve svintulâ i chavêj che j 
Chadevin ju pes spâdulis in ricots, la int si fermave a saludâ la 
brave mulinarie ch'a veve salvade la chase di so pari. 

Sôs sûrs Julie e Mignete, ch'a jerin lis plui grandis, le 
seondavin; siei fradis le ubidivin e il mulìn, invezit di pierdi, al 
cuistave aventôrs. In chel mulìn dutis lis voris si fasevin cun 
règule. Done Ane a jere une brave parone di Chase, a nudrive 
une cuantitât di besteam e a carnavâl 1 siei purcits a jerin 1 plui 
biej dal rojál e ju vendeve simpri cul flôr a l'orele. 


In gracie di Menie duch 1 frutats a tiravin par un fil e done 
Ane, prin di muri, a pode viodiju duch ben implantats. Julie e 

Cici e ân cholt doi mulinârs di pols sun chê istesse roe, Mignete 
un contadin benestant in te vile di Cerneglons; Miute chê ch'a 
leve jú pe roe, un altri contadìn in te vile di San Laurinè; Jacum 
al è sunt'un mulin e Sef in chel di so pari. 


Menie, anche daspô maridade, a veve simpri tal côr siei 
fradis e sôs sôrs. Restade vedue cun cinc fîs, cu lis sôs fadìis Ju 
à nudrits e mantignüts e implantâts anche che] duch, 
Ultimementri, fate viele, a viveve cun so fi predi, plevan di 
Pavie. Rispietade e amade, no j manéchave nuje, ma jé simpri a 
veve il cür te sô ghernazie. 

In tai ultins agns de sò vite, sintade dachav dal füc in te 
canòniche dal plevan, jé a pensave continuementri ai fradis, ai 
fis, ai nevòts, ai pronevòts. Cumò a domandave di un, cumò di 
chel altri, a veve di savé duch 1 matrimonis, dutis lis nà&itis e 
cemüd che si puartave ché brüt e cemüd ché gnece o ché 
prognece. 

Cualchi volte si meteve tal châv che chel tâl di lôr al fos 
malat e se lis notiziis che j devin no j parevin avonde siguris, 
nol govave nuje: a faseve tacá 1l Chaval dal plevan e la púare 
viele vie a viodi dibessole. L'afiet che j veve fats fá tanch 
sacrificis e condurá tantis fadiis al pareve che nol podês plui 
murî. 

Done Menie Durie a jé stade une fémine di corag e 
fortunadis lis fameis indula ch'a nasin o che s'implantin di 
cheste sorte di fêminis. 

L'OSELADÔR 





A là daür plume, nuje s'ingrume: provierbi da l'alte, dulà 
ch'a san par prâtiche ce ch'al vâl dî pal contadìn la passion dal 
oselâ. Cu lis schâipulis, cui reclams e cul lá atór pal mond a fà 11 
mistír dal oseladór a Chapin in te anade dai biej béés in cualchi 
pais, ma al é rár il câs che chej bêcs a vedin drecade nissune 
famee: a son propit come la plume che il vint al sparnice pal 
ajar e che plui si corij daùr e mancul si rive a ingrumâle. 


Jo mi ricuardi di un ciert Tinori che fin di frutat si jere 
lassade jentrà tai vuês la maludizion di chel gust. I siei a fasevin 
1 contadìns, a vevin un bon teren e cul lavorâ s'e campavin. 
Simpri un talar in sachete, i fits pajáts, il so bráv purcit, e mai 
partide la polente. 

Tinori, cuanch'al jere picul, invezit di fâur di manghâ ai 
nemâj, al plantave sunt'un rivâl une schâipule cunt'un pâr di 
vergons, e li al Sivilutave dute la matine. So pari j voleve un 
gran ben, al jere simpri stât il so figot, e se cualchidun a Chase j 
ves dit alc par vé cussì malementri pierdùt il timp, al jere lui che 
lu parave, e s'e &holdeve a viodi la sere une biele frissorie di 
parussulis parsore il fùc. 


Intant il frutat al creseve e nol veve altri tal châv che i ucej. 
Vie pal an simpri cul vuìt in boche, dut indafarât a mantignî cus, 
a parechâ vergons e vischadis e filâinis. Se lu mandavin a 
pason, no j impuartave nuje di mená a Chase 1 nemáj ben pasúts, 
e si stufave di stàur daùr; anzit dispès, par che no j cridassin a 
viodilu a tornâ cussì prest, al scomencave a piscâ cu la boche 
come ch'a fossin i tavans, e i nemâj cu la code in ajar, metàts in 
ardence, a fuivin dal prât e vie a volop a parâsi te stale, e lui 
daúr a dà ad intindi ch'a jere stade la mosche. 

A vignive la seson des vendemis, e alore sì, a vevin un biel 
clamâlu a Choli sù il sorg o a meti forment: nanche la sere a 

scussá! Parcé che lui, jevát la matine a straoris e strac di cori 
atór, al colave di sium a buinore, e cui cu à dafâ si distrighi. So 
pari al scomenéà a inacuargisi, ma nol jere plui timp; anzit une 
volte ch'al voleve obleâlu a fà no sai ce vore, Jj sChampâ di chase 
e al lé cunt'un siór a oselà une bressane. 


Ingolosit de pae ch'al veve piade, al fo in ché volte ch'al 
deventà oseladór propit di profession. Fat omp, maridát e 
jemplát di canae, savéso ce vite ch'al menave? Cumó sü pes 
montagnis dis e dis par burî fôr un cercifiu, mocumó un viag fin 
a Pordenon a proviodi une parùssule; po l'Atom cun cualchi siòr 
a oselà un rocul, e intant la prole ch'a ledi come ch'a vùl. Tes 
Chasis dai siòrs, massime di vendemis, si stranfe e si ghonde, e 
Tinori al imparâ prest duch i lôr vizis. Bevi, $ujá, morosá cu lis 
massariis e cu lis camarelis: jerial meracul se si dismenteave de 
só púare famee? Cuanch'al tornave a Chase, usàt a fa nuje, ] 
pucave la vore e, dute la sante mari dal di, al steve covát in te 
ostarie. Cumò al è vieli e in te miserie infin parsore dai vòj. Siei 
fis, cui a servî e cui pal mond, nissun ch'al vedi tirát dret e che 
lu assisti. 


Oh, se so pari ch'al jere un brâv contadìn e un bonparon, al 
podês cumô alcâ il châv fôr de buse e vignî a viodi par un 
moment cemôd ch'a jê lade la sô puare famee! 

PE BOCHE SI SCHALDE IL FÔR 





Un predi, di chej nestris viêj di une volte, che si impacavin 
póc di politiche ma che paraltri j volevin ben al lór püar pais, mi 
à insegnat, cuanch'o jeri frute, a cognosi il valòr di chest 
provierbi furlan. 

Si faseve 1 fens: un chald ch'al brusave l'ânime e lis 
zornadis plui lunghis dal an. Daspó gustát, cuanch'a jere une 
cierte ore, chel predi, nasùt contadin, ch'al atindeve ai lavórs de 
nestre campagne par judà la mé pùare mari restade vedue 
cunt'une cosse di fruts, al tacave la caretine e, preparât int'un gei 
un pâr di salams tajâts a fetis, al mi clamave a judalu a 
dispecolâ uns cuatri mans di pan e po al leve te chânive a 
jemplá une damijane dal vin plui bon che si veve; al mi faseve 
meti il gno Chapielut di pae e: "Anin", al diseve, "a Chatà 1 
setòrs". 

Si rivave sul prat cence incuintra anime vive, che il soreli 
sbassat al petave di traviers su la tiere infogade e al sveave un 
nül di tavans ch'a perseguitavin la nestre mule. 


In lontan, tra lis viis de jerbe in tài, si viodeve 1 setórs in 
ristiel ch'a seavin acanáts. 


"Sintistu la mùsiche dai faléuts come ch'a va vie murind?", 
al mi diseve... "A fasin apene dusinte, tresinte, e al manche 
anchemò un bon cuart di zornade!". 

Al dismontave, al deve un gran Sivíl, e dute ché int, lassade 
la vore, a jerin atór de nestre carete. A ün par un j dispensave un 
pagnut, un pâr di fetis di salam e une taëute di vin che ur leve 
par ogni vene. 

"Da brávs, corag! Tornait a vore", j diseve e, prin di voltâ 
la carete, al spietave li sul prât fin che ju viodeve dignúv a tacá. 

"Sintistu cumô 1 falèuts?... no fasin plui dusinte, tresinte, 
ma cuatricent, cincent!..." 


E si leve a Chase a preparâur di cene. 

SAN MARC 





Une di San Marc cul so Lion al capità a Vignesie. Al Chatà 
cresude la citât, fate riche, fate biele; ma la int imbastardide no 
jere plui ché di une volte. Deventáts siòrs, 1 vinizians a vevin 
dismetùt di lavorà. A jevavin a misdi, si vistivin galandins, si 
slicavin, a bevevin cafê: sunâ, Chanta, 2uja, e dutaldi in châcaris 
e dute la gnot in fiestis e in moroseés. Féminis smaridis di colór, 
goventút buine di nuje e duéh pitinins e scachits ch'a fasevin 
stomi... 


San Marc si spaventà: "S'al torne Àtile, cui àjal di parâ 
cheste púare ghernazie?". E plen di pinsîrs al cirive rimiedi. 


A disin che il Lion j buri für une Chasute indulà ch'a 
vivevin doi Sclavons fradi e sûr, püars tanche il pedoli, ma 
fuarts, tressáts, e ben metúts, parce che ur veve plasút simpri di 
sfadiâ e cence scamofis si contentavin di polente. San Marc par 
amôr de sò Chare citàt ju benedì subit in matrimoni, e di chê 
raze a jè vignude für la brave armade ch'e à difindüt e salvade 
daspó, tantis voltis, la Republiche. 


18 


LIS STRHS DI GERMANIE 





Scuasit tal mieg dal Chanâl di San Pieri, parsore de vile di 
Curcuvint, si viôd une montagne verde che j disin la Tenèhe. 
Lassu adalt al ê un biel pradissìt in forme di Chadin, dula ch'a jè 
vós ch'a vignissin une volte a bala lis striis di Germanie. 


A capitavin ogni joibe la matine a buinore prin ch'a 
sunassin di lis Champanis di San Niculau di Paluce. Vistudis a 
blanc, cunt'une velete rosse su lis strecis biondis ingropadis su 
la cope come une brotule di Chanaipe, sintadis sunt'une file di 
nulutis d'aur e d'arint, a svolavin jù vongoland di montagne in 
montagne fin dulà ch'a naë la Bût. 

Su la boChe dal gran fontanon, in te ploe minudine che 
come flôr tamesade a salte parajar pal impit da l'aghe ch'a ven 
für imburide a rompisi tai crets, a si lavavin la muse e 1 pidins e 
po cun chês lôr manutis freschinis a si petenavin la caveade e le 
fasevin su in ricots. 

Cualchi volte il soreli, plui furb che tal lôr paîs, al vignive 
a cucalis prin ch'a vessin finit di svuatarási, o la Champane di 
san Niculau a sunave madins plui abuinore dal solit, e alore 
vajulints a scugnivin torná indaúr. 

Ma plui dispès, mitàt tal sen un macet di violutis rossis, a 
svolavin tal pradissìt de Tenche, indulâ che in gran ligrie a jerin 
ğa a spietâlis lis striis Chargnelis e chês dal Friùl. Su la spêcule 
di Cabie, sun chê montagne colôr di rose e rimpinide ch'a Chale 
parsore di Cedaréhis e ch'a fás éhanton tra la Bút e il Charsò, si 
podeve viodilis in comareés a balâ insiemit e a busâsi come 
tantis sûrs. Indulà ch'a tochavin lis cótulis e chej piduts lizerins, 
il prat al sflorive dibote e tal indoman dut il Chadin de Tenche al 
pareve piturát a strichis rossis, turchinis, blanchis e galis a 
fuarce di tant panpurcìn, gîs e campanelutis ch'a cuviergevin la 
tiere. 

A disin che anche sar Silveri, chel danât ch'al piche la 
montagne ret il Moschard, al montave sul so grêban e par gust 
di viodilis al meteve il Chapiel verd e la gabane colór di rose. 


Su l'ore di misdì, par rinfreschâlis, al Jevave su dal mâr un 
ajarin gentîl e, traviersade la planure, al marchave a cavalot de 
Bút spacand lis alis blanchis, mormorand e busand a une a une 
lis ondadis che j vignivin incuintri. 

Chel ajarìn, a chê ore istesse, al ven su ogni dì tal Chanâl di 
San Pieri; ma tal Chadin de Tenche a no balin plui lis striis. 
Invezit sâr Silveri al piche plui che mai la joibe; cuand ch'al à 
fat un gran grum di clas, a ju sdrume ju te Bút e in forme di 
purcìt al torne in su a rimâ. 


La Champane di San Niculau, sdrondenade dal vint, cumò a 
sune a miegegnot e chej bots malinconics e mistereòs a parin il 
sglinghigna di une Chadene. 

Lis nestris striis spauridis a fuin a scuindisi daür 1 grébans 
dal Cuc o sul Chàul o in jenfri lis palis sechis de Serenate. Chés 
di Germanie, vistudis a neri, cu lis strecis disfatis jü pes 
spâdulis, sintadis sul confin a vain l'antighe amistát pierdude. 

IL CHAN BLANC DI ALTURIS 





Sintistu ce vint? A jè la vendeme des fueis e la tiere, come 
s'a ves vude tal câr cualchi gran passion, a jè viele chest an prin 
da l'ore. Il sisulâr par butâ jù la caveade nol à spietàt la gilugne. 
Velu ch'al slar&he i ramaés ga nüds e neris e ingredeáts come 
ch'a fossin tanch sgrifs. 


Su pes bachetis dai morârs cualchi fuee inscartossade a sberle 
un moment tal ajar, po si semene pe campagne. Pùar Chaval di San 
Martin, chest an nol Chate di pasonà! 

A jè la sabide, la gnot a jè scure; no stin a là par ché 
stradele. Ogni sàbide par ché stradele, ret la risultive, al 
comparis un Chan blanc e di lontan su la strade gnove si sint a 
cori une caroce che mai no ven indenant. 

Chel éhan, daspô ch'al â ben vuacât e cu lis catis raspade la 
tiere, al alce il musìc e al si met a urlâ a lung ch'al pâr che le 
clami; ma jé a sdrondene simpri ferme tal istès pont e a 
migegnot il rumôr al si fâs sord e malinconic come se si 
subissàs sot tiere. Alore il čhanat al dà une cainade, al salte tal 
rojuč, al si svuatare un pôc sot il cejon e po al sparis tal gorg. 

Ga agns, lavorand in chel sît, a chatarin une spade ruzine, 
une crepe e uns cuatri vuès di cristian che apene viodüt soreli a 
si sfrantumarin come pae brusade. 

A disin che sun ché stradele ai timps des vueris di 
Napoleon al sei stât copât un soldât. Al vignive di Parîs e al 
veve mandat a Chase une casse di bêcs cunt'une lêtare a sò mari 
dulà che j diseve che la vuere j veve fat bon pro e ch'al jere 
deventàt un gran siòr. 

Jè, dute in glorie, a butà vie la vore e si metè a spietàlu sul 
balcon. A pensave continuementri a la fortune ch'al veve fate, al 
botin che j veve mandát; e la gnot a s'insumiave di jessi vistude 

di sede, di vê il cuel furnît di aur, plenis lis mans di anej, plen il 
châv di brilants, e di viodilu a sposâ une biele reìne. 


Spiete vuê, spiete doman, duch a tornavin de vuere, ma nô 
il so fi. A comprâ caroce e chavaj e a lê a cirîlu pal mond. 
Passadis lis montagnis, a jere jentrade in Italie; a chalave i prâts 
semenáts di rosis e 1 arbuj ch'a sintivin la Primevere, 1 uceluts 
ch'a svolavin Chantand pes Charandis ga sfloridis, a beveve il 
sprofum de planure ga dute in amór. 


Un corvat al vigni a pojási su la serpe. Al veve une sgrife 
insangande, insanganát 1l bec insin ai vój; sot l'ale une létare cul 
sigîl neri. J molà la lêtare sul grim e al svolà vie cuarnand come 
sal ves nasát un cadavar. Dentri a jere scrite la fin dal pùar 
soldát. In ché volte a si sinti a gotâ sul côr dut il sang de vuere 
maladete. Si fasê blanche come un pecot e a restâ incudide in te 
sÔ caroce. 

Daspô di chê dì, par volê di Diu, ogni sâbide di gnot a côr 
fin in chel sît incuintri a so fi; e lui al jes de tiere in forme di un 
chanat blanc e al vai par desideri de patrie lontane e al smalite 
par busâ sô mari; ma al ê diband: che, inchadenâts duchidoi al 
destin, no podaran mai viodisi dicà dal dì dal gran judizi. 


Pùar chel ch'al cród di gholdi su lis lagrimis dai altris! Pùar 
cui ch'al mùr lontan dal so paîs! 

L'UCELUT DI MONT CHANINE 





Ogni an, la vilie de seconde di Mai, apene bonát soreli, si 
viód tal cíl parsore di chej tre dinch ch'a scusse Mont Chanine, 
un picul pont neri, e un ucelut imburit come une clapade al ven 
JU tai prâts di Soleschan a pojâsi sunt'un pôl. 

Chel ucelut cu lis alis a pendolon al clame la gnot cunt'un 
chant cussì malinconic e mistereôs che lis fantatis che lu sintin 
vignind a Chase di pason, cence savé parce, ur ven voe di vai. AI 
somee l'ultime vós dal ortolan cuanche tal verd al si lemente de 
só compagne o, int' une gnot cence stelis, il gri di Avost che 
donghe di un cimitieri al pree la ploe. 

Tal indoman plui di ùn di chej ch'a vegnin a bala su la 
fieste dai pastôrs e ân viodât chel pôl flapît come ch'al ves il 
viêr o che j ves trat parentri la saete. 


A disin che une volte in chej práts a vignive a pason une 
frutate. Blanche e rosse come un miluè, une vite gajarine, 1 vòj 
come dòs moris, il nasut visentin: a filave, a Chantave, a jere la 
plui biele dal país. Fra 1 tanch che j fasevin l'amór un govenut le 
veve Cholte e in te fieste de seconde di Mai a si jerin 
imprometúts di balá insiemit la prime bòlzare. 

Ma ché fantate a leve cualchi volte a Palme a vendi ùvs e a 
baratà filidure. 


Il fi dal comandant j dê di voli e, slicansi 1 mustachs e 
fasind cinglinâ la spade, subìt che le viodeve sintade cul so 
geüt in bande in te ombrene des agacis, al capitave in place e j 
leve passand parmis. 

Jê si Jere intajade e, parcé che un miltár cussi ben vistút e 
dut lustrát j pareve une persone in grand, a si tignive in bon, e 
cuanch'a saveve di vésal daúr, a leve vie impicotide gholdinse 

tra piel e vuès, e cu la code dal voli cualchi freghenin jJ 
ridučave. 


Bisugne ančhe che une volte o l'altre a si vessin fra di lôr 
cisicât, parcè che il dì de fieste dai pastôrs si viodè a comparî 
traviers la grave de Tôr come un pichet di soldâts. Tambûrs e 
trombetis a lusignavin in jenfri lis fueis de poolade daûr di une 
biele caroce plene di penačheris. 

Cuanch'a forin sul prât, i sunadôrs spaurîts a cidinarin i 
violìns, lis pulgetis si tirarin di bande, i pastôrs par no jessi 
peschâts a scugnirin mocâse disju dal breâr. 

La musiche todesthe s'implantà tal mieg de fieste e ché 
fantate, dismenteade dal so pùar paîs, in presince di tante int, a 
ve cür di balà jé dibessole cul fi dal comandant par plui di 
un'ore a dilung. 

Ma daspò ché domenie al fo finît il so ben. A scomencâ a 
smarîsi di colôr, une fierisine j jere jentrade tai vuês e, 
tombadice e striSinide, a leve vie pendoland e distruginsi a voli 
viodint. 


Al pareve che, biel baland, chel siôr j ves soflât il tuessin 
tal câr opùr che t'e ves striade. A fo a Barbane, a fo a Madone di 
Mont: le menarin par duch i santuaris a fási benedi: ma al jere 
dut diband. Si buta in jet e in póc timp a muri maludide dal 
Signôr. 

A disin che, tal mentri ch'a jerin a soterále, une figure 
lunghe, vistude a blanc, cul rassadór sul Cháv, a fo viodude sul 
pas di Mangan a domandâ la barche. AI sglavinave a selis, e il 
Nadison di une rive a l'altre. I barcharâj no volevin rischâsi, ma 
jé a ghava une man e ur segna di lá indenant; e la man scridelide 
a jere di muart. Si sintirin a glacâ 1 pîs tes Cùculis e, cence dî un 
flât, a Cholerin sù il rem. Cuanch'a forin dilà, une bugade di vint 
le puartà in ajar e par un piec a dilung le vioderin tal nôl a 
remenâsi come la code di Buje. 

A jè cumò lassù te név di Mont Chanine ch' a vai e ch'a 
purghe in eterni il so pechât. 

LA MALUDIZION DAI LUVÌNS 





In chel timp la Madone benedete par pôre dal re Erodes a 
sthampave in Egit. Dut il dì a mus, cul so divin bambin tal brač, 
par stradis fôr di man, par sucrits e par trois. San Josef le 
scuargeve viers il confin dal pùar paîs. 


Tal país Chadût tes sgrifis dal re Erodes no jere plui ni 
justizie ni sigurece ma capriès pardut e prepotence. 

A levin vie cidìns e simpri cul cùr in man par ombre di petà 
1 pîs in cualchi spie. Sul fà de gnot a traviersavin un Champ di 
luvins. A jerin madúrs e il fueam sec e i cosuj scridelîts a 
scrossavin cun gran rumôr. 


La Madone benedete, dute spauride, a maludì la plante 
spione e tal strengi al côr il so divìn bambìn a disin che lu preâ 
in secret par duch che puars che, perseguitâts da l'umane 
justizie, a varessin dovât un di, come jé, schampa dal lór país. 

Daspò d'inchevolte 1 luvins a deventarin une plante 
salvadie, mare di savôr, cence sostance, che, par manghâ che si 
manghi, mai no pas e ch'a supe la tiere disgraciade che le à 
nudride. 


Daspò d'inchevolte ogni pùar remeng ch'al scuen fuî dal so 
paîs al è sot de protezion de Madone benedete. 

I VIÊRS DI SAN JOB 





Al jere sul ledan, la sò Chase brusade, muarts 1 fis, dutis lis 
sòs sostancis pierdudis: fèmine e amîs lu vevin bandonât: nol 
veve di san nome la lenghe e al continuave a benedi al Signòr. 


Dal alt dal so cil il Signôr Idiu j dè finalmentri une Chalade 
di misericordie e la tiere dal mussulìn, bagnade di tantis 
lâgrimis, a butâ fôr un arbussìt forest che nissun podeve 
cognoëi: un Cuf di bachetis slissis e dretis come Chandelis, 
furnidis di fueis cui ôrs a ricam. 

Al cresSeve a voli viodint e in pôs dis cu la ombrene al 
rinfreschave il châv dal puar pazient. Lis plais dal so cuarp a 
scomencarin alore a sierâsi e lis scais come chês dal pes a 
colavin ju lassand la châr netade ch'a tornave fresche e colôr di 
rose. 


I viêrs che fin in chê volte lu vevin roseât, in procession 
come une rie di furmiis, a corevin sü pal arbussit a paSoná chés 
fueutis tenarinis sparnicadis di rosade. 


I viêrs di San Job ogni tre cuatri dîs a mudavin scusse e 
ogni volte a deventavin plui biej, fin che un di, fats d'aur come 
la uve madure, für de lôr bochute a butavin une glagn di fil 
sutiline e lusinte ch'a pareve un rai di soreli. Cun chel fîl, menât 
atôr in maniere, a fabricavin un sgubul mai altri viodât. 


In pôs dîs dutis lis bachetis dal arbussìt forest a jerin 
furnidis di une cuantitât di chej sgubuj ch'a pendolavin in 
ghirlandis, in macets come i raps des strecis de vît. 

Cussi il Signór Idiu, pai merts di San Job, j donà a la tiere 
la prime galete. 

LA ROSADE DI SAN GUAN 





Donghe la vile di Murus int'un pradissìt dapîd des cuelinis, 
al ê un cocolâr ch'al â unevore di agns. Si viodilu di lontan 
parsore di dute la campagne e su lis lidrîs ch'a jesin de tiere 
gropolosis e scuris si pò sintasi in ombrene. 

A ven Primevere: fine e freschine a salte fôr la jerbe pal 
prat, si sblanchigin lis cisis, e 1 pomars des cuelinis a sflorisin 
ch'a pâr une neveade; ma il cocolâr sut, indurît, al pâr che nol 
vedi ni umôr ni vite. 

Al ven l'Istât: a svualin Chantand i uceluts tal folt de 
campagne, a jè alte la jerbe dal pràt e parsorevie, a seond de 
bavesele, a spachin lis lôr semencis i fros dal scuâl, ma il 
cocolâr ni ch'al bute ni ch'al mene e al ê anchemô cui ramacs 
inrimpinîts, neri e ruspiôs come ch'al fos inglacât in te sô scusse 
d'Unviêr. 

Il viandant ch'al passe par lenti, al Chale chel brut arbossat 
e al dis: "Butailu für, faseit tantis stielis e ch'al vadi sul füc". 
Ma il contadin dal país, che di une man di agns al é usát a 
viodilu al rispuind: "Lassait ch'a vegni la rosade di San Guan!" 

A ven la gnot di San Guan. A je3 la int des chasis e si 
sparnice pai prâts e pes cuelinis a piâ la rosade. Distirâts te jerbe 
a lusôr di lune, cui pree, cui chante, cui conte la storie dal sant. 

Avodât dal pari a predichâ la redenzion denant di Erodes 
re, San Guan al difindeve il pùar paîs. San Guan digun e núd nol 
veve pôre a condanâ i pechâts di Erodes in tron. Lu àn metût in 
preson, j an tajat il châv, ma la só peraule a jè restade. 

In te gnot di San Guan il cocolâr di Murüs al bute für lis 
fueis e al inmanìe lis côculis. A jê chê rosade ch'e â virtât di 
fâlu menâ. 

Ma anche in ché gnot il scuâl al pierd dute la sô semence. 
Si dis ch'a sedin 1 chavaluts dal diaul ch'a vegnin a spacâ i fros 
par metisi vie la vene. Il scuál al e lizerin, al volte face di dutis 
lis bandis seond ch'al spire il vint. La rosade di San Guan ch'a 
fas rivivi il cocolâr, a jè tuessin pal fros! 

Int cence corag ch'o vés pòre a dî la veretàt, int timide e 
vil, no stait a là für in ché gnot, parcè che su la tiere in ché gnot 
al é il sang di San Guan ch'al cole in rosade. 

LIS AGANIS DI BORGNAN 





Sot la mont di Borgnan al é un sit indulà che il Judri al 
jentre tal cret e al fás come une specie di lat. La rive drete a jè 
pelose di salets e di &hatuj, di ché altre bande une boschete di 
pój. In ché ombrene l'aghe a pár verde e no s'inacuargaressisi 
ch'a corés se no fos la sbrume blanche che s'ingrope des bandis. 

Cuanch'al è par vigni temporál, 1i pój menáts dal vint a 
sbassin il éóháv e a lassin viodi daürjur la montagne nere e 
sbusade ch'a somee une brute Chasate, indulà ch'a disin ch'a stan 
lis aganis. E cui ch'al passe di chè bande al varà viodùt plui di 
une volte a sujà, su lis rivis dal Judri e tai salets, lis piecis 
blanéhis che lór a lavin dal continui. Si sintilis a sbati plui di 
une mie lontan. Cuanchi volte a Chantin une Chantonete ch'a 
compagnin cu la müsiche da l'aghe e cul sbati des piecis. A 
disin ch'a jerin fantatis e bielis unevore. 

Chel grêban, la lôr Chase e la vile di Borgnan a jere in ché 
volte dute li intór, parcé che il Judri nol passave di ché bande. 
Un fantat al leve ogni sere a Chatális. Vué al faseve l'amór cu la 
prime, doman cu la seconde, passandoman cu la tierce, un'altre 
di cu la cuarte. 

Lôr, dutis cuatri, s'inamorarin in lui e, par gelosie, a 
comenécarin a odeási tra sürs. Si manghavin di rabie e a fuarce 
d'invidie a deventarin striis. Il fantat al continuave a lális a 
chatâ, ma lôr, cuanche si scurive, lu mandavin a chase. 

Une sere al si butà cui braés sunt'une taule e al faseve fente 
di durmî cul châv scuindât tes mans. 


"Vaiso a chase?", Jj disê une di lôr. 
"Sù, sù, chel Zovin, si fas tard!", a diseve chè altre, "vait 
cul non di Gho". E dutis d'acordi lu paravin vie. 

Lui si ostinâ e al rispuindê ch'al voleve fermâsi anchemô 
parcê che $a a lusive la lune e nol veve pôre a lâ a chase. Al stê 
fin scuasit miegegnot. 

Cuanch'al lè vie e ch'al si vê sierât 1l puarton daûr, int'un 
lampìn s'es viôd dutis cuatri te strade. A vevin te man une torce 
paromp, dutis nudis, i Chavêj sparnicâts Ju pes spâdulis e, dôs 
dicâ e dôs dilâ, lu compagnavin a Chase baland la stiche e 
chantand: 

Seben ch'a lús la lune 

e tant e tant a é gnot. 

Tal doman il Judri al jere vignüt Ju pe vile, miegis lis 
Chasis sdrumadis, e chê des aganis restade daûr dal branc. Cul 
timp a lá, a Jê deventade di piere, a son cresúts 1 pô] e 1 salets, il 
sît si è fat silvestri, e cui cu passe al chale ché aghe scure, ché 
ombrene, al sint un sgrisulac pe vite e al fui spaurît. 

IL VOLI DAL SIGNÔR 





Il Signòr e San Pieri, come di consuet, anche in chê dì a 
levin atôr pal mond. Cu lis bisachis su lis spalis al jere un piec 
ch'a chaminavin e San Pieri, malafessì, al veve fate fan. 


A jentrarin int'une Chase di bognsparons. La cite a bulive 
donghe dal fúc ma no si viodeve ánime vive, che duch a jerin a 
vore tai Champs. 

Il Signôr al dè la sante benedizion, po al voltà vie viers la 
puarte par jesi. San Pieri, ch'al jere daúr, si ferma invezit un 
lampin parmis dal fogolâr e al tirâ ju la covertorie par cucâ ce 
ch'a vevin te cite. 


Un sprofum di consolazion j dê tal nâs, e une biele crodie a 
vongolave parsorevie tal mieg dal vuardi e dai fasùj. A scotedét 
t'e gShave e, biel Chaminand daúr dal Signór, al s'e leve roseand 
in scuindon. 

Daspò finide la cerche, a jerin lâts a polsâ sunt'un toglât. A 
vevin metudis jü lis bisachis cuanche il Signór J ordenà a San 
Pieri di petenálu. 

A] puartave 1 éhavéj a la nazarene e San Pieri cul disgredei 
j faseve la rie cuanche, dut int'un moment, al reste cu la man par 
ajar e "Jesus!", al sberle, "Culi daür o vés un voli, V6, Signór!" 

"Sigôr!", al rispuindê il Signôr, "al ê chel voli che vuê di 
matine o ai vit parie il dolôr di vioditi a sbisiâ te cite e a robâ la 
crodie a chê puare int ch'a jere a vore tai champs". 

IL VOLI DI CHEST MOND 





Cuanche il Signôr insiemit cun San Pieri al leve pal mond, 
une matine in sul cricâ dal dì a passavin su di un puint. Un 
cercandul, vieli e pecotôs, cui vôj bas e cun tante di corone in 
man, al steve li impostât e, plen di devozion, al tirave jù 
paternostris e avemariis. 

J dè di voli San Pieri e, plen di rispiet, al ghavâ il chapiel; 
ma il Signòr vie pe sò strade cence contàlu, éhaland di un'altre 
bande. 


Cuanch'a forin in te vile, s'intoparin int'une sdrume di 
fantats ch'a Chantavin vilotis sot di une fignestre. Cui veve in 
boche il Sivilot di scusse, cui ucave, cui saltave. 


San Pieri, Chaland di brut, al procurave di sghindâsi e di 
passâ vie cidìn par no vê ce fâ cun chê baronìe. Il Signôr invezit 
ur dè il bondi e, fermât a čhacarâ, plen di amôr la face divine e 
ingropàt la vôs, ju benedive. 

Passadis lis Chasis e ğa fôr dal paîs, internâts int'une 
stradele di campagne, San Pieri al rompê il zito. "Savêso, 
Signór, che vó mi parés curiós plui di un póc? O incontrin sun 
chel puint un puar diaul ch'al preave cunt'une devozionone di fâ 
compunzion ai clas, e vô o sês passât vie cence saludâlu, cence 
dâj nanche une Chalade, anzit cunt'une muse dure ch'o parevis 
invelegnât; e cumô po che si sin intivâts insomp de vile in chê 
nae di galupìns ch'a varan fat Diu sa ce gnotolade e che, 
massepasúts e plens di vin, impid di ld a Chase a durmi a stevin 
li a sburî fâr il morbìn chantacand a cualchi polzete, siorsì cun 
chej s'impostais a fà compliments, Ju benedîs e ju charecais." 

"Puar Pieri ", j disê il Signôr, "tú tu chalis cul voli di chest 
mond, ma jo o âi un altri voli e o viód plui indentri. Sâstu, chel 
cercandul, tropis ch'ind'à fatis in te s6 vite? E cumò, vignùt vieli 
cence pintîsi, al crôd di justâle cun chej cuatri paternostris ch'al 

sta li smurmujand. Chej Zovins invezit, sot di ché fignestre, e ân 
l'ânime nete e la lôr ligrìe a ven di un côr bon. îr a son stadis 
gnocis e in ché Chamarute a duár la nuvice ch'a jé de lôr vile. A 
je jesude de só Chase, e a bandonát pari e mari, fradis e súrs. A 
son stâts su dute la gnot a tignî legris 1 pùars viéj che le àn 
pierdude, e àn balât, e àn bevût e, vuê di matine, invezit di là a 
polsá, a son vignúts a fa un Chant sot dal balcon de nuvice par 
saludâle e ralegrâle, par consolâ il côr di chel che le â cholte. 
Pieri: benedets chej fantats, benedetis lis lôr vilotis e la lôr 
curtisìe: al ê un macet di rosis freschis che a mì mi san bon mil 
voltis miei che no duch 1 rosaris a sec dal galantomp dal puint." 

IL PRIN SARASÌN 





Al bonave soreli, e tre viandants acanâts dal chald, duch 
sudáts e plens di polvar, a jentravin te vile. La int in tai curtîvs a 
finive inchevolte di bati e anchemò pal ajar a svolave la bule. 


"O di Chase!", a diserin chej tre a di une fémine che a 
traviers de palade le viodevin a palotá forment. 


A jere une vedue che, govenate e fuarte, e deventade in 
chel an cape di Chase, a faseve viodi lis sôs brauris. 


Ju fasê jentrâ, ur dè di cene e ju metè a durmî sul toglàt a 
pat che tal indoman le judassin a bati. 


San Guan, San Pieri e il Signór, in forme di viandants, a 
durmirin in ché gnot tal fen sul toglát di ché vedue. 

Tal cricà dal di, San Pieri al sinti a éhantá il Zhal, e: "Su!", 
al diseve, "sü, spessein a furnisi, parcé ch'o vin cenát ben, 
capîso, e al ê di just che vuê si lavori." 

"Duár e tás", j rispuindé il Signór. E San Pieri si volta di 
ché altre bande. 

No vevin fat un sium ch'a capità sù la vedue invelegnade 
come un sborf, cunt'un bocon di racli in man, e: "Cemùd le 
intindiso?", a sberlave, "crodiso di stà li a poltronà infin al di 
dal judizi, voaltris, daspò di vè manghat e bevât su lis mês 
spalis?" 

E malafessi j lassà lá une sgnésule a püar San Pieri. 


"Véso viodüt mo se no vevi reson?", al diseve il sant, 
sfreolansi la spàdule. "Eh, su, sŵ, jevin e metinsi a vore; seno, 
lafè, ché spirtade di fémine nus regole di fiestis!" 


"Duár e tás!", j tornà a di 1l Signór. 
"Ma no m'insegnais tant ben vó a mi. Eh, si po! E s'a torne 
su?" 

"Se tu as tante pòre di une fèmine", al continuave il Signôr, 
"passe dilà e lasse ch'al vegni Guan tal to sit." 

E duth i tre si tornarin a indurmidi. 

La vedue, che intant a veve finît di tindi, viodind che mai 
no capitavin, plene di grinte a tornâ su disore cul so racli in 
man; e cuanch'a fo a tîr, no s'impensie di passâ di chê altre 
bande e di petâj un'altre pache propit a San Pieri, intindind di fâ 
Justizie e di mignestrânt un pochis paromp. 

San Pieri sberlufit al saltà distrade für dal fen e, ch'al disés 
ce ch'al voleve il Signôr, al corê jù in curtiv a čhapâ il batali e al 
scomencâ la prime vie plui lontan ch'al podeve di chel diaul di 
femenate. San Guan e il Signór un momentin daspò a capitarin 
Ju anche lôr. 

Cuanch'a jerin ga duîh sul batüt, batali cuintri batali, 
pronts a scomencâ la solfe: "Puartimi un stic!", al ordenâ il 
Signôr, e, fat di mot cu la man ch'a stessin cujets, al alîà 1 vój al 
cil e al preave cidin. Po al dé fâc cul stic ai cuatri chantons dal 
batút. 


Duch a stevin a chalâ, nissun olsave a movisi ni a tirâ il 
flat. II batòt al scomence a tova; si meSedin 1 balès e si jevin in 
pîs cul poc in su; a pete un salt la flame e int'un atim al ê in fâc 
dut il forment. Il stran a drete, la pae a campe, la bule parajar; si 
brusin lis moschetis, a criche la schie e, fir de glume, al sclope 
il gran e al si rodole tal mieg biel e net come s'al fos ga palotat e 
buratât. La int vaìnd a s'ingenogle denant dal meracul. 

I tre viandants, cence spietâ ringraciaments, a jeSin dal 
curtîv. 


Ma chê fêmine, invezit di pintîsi, a pense tal so châv che 
chest al ê un biel bati cence strusie e, distrade, a fâs netâ il 
batât, misurâ e puartâ vie il forment. E po Ju dal toglât a furie 
un'altre maneZade di balès, e duch in vore a fà une gnove 
tindite. 

Cuanch'a verin finit di disleà e ch'al jere dut in pront, ché 
fèmine savint, che si crodeve done e parone, a Chape su jé un 
stiè cun gran prosopopee e a va a daj fúc al batút. Ma cheste 
volte al jere un altri par di maniis: al ardeve dut avuâl, al pareve 
un mar di flamis e il gran sotvie, impiat, al coreve sclopetand in 
fritulis. 


Cu lis mans in tai chavêj, vaìnd disperade, la vedue a côr 
für de vile daür dai tre viandants e, subit che ju viôd, a si bute in 
genoglon pintude a contàur la sò disgracie. A jerin lagrimis 
sanciris, e il Signòr j disè a San Pieri: "Pieri, va salve chel che 
tu pùs e insegne a fâ ben par mâl." 


San Pieri al rive sul batút, al fâs il segn de crôs: la flame si 
distude e il gran, mieg brusinát, al cór dut int'un grum. Deventát 
neri, pierdude la só forme e sclopát in fritulis, nol jere plui 
forment, ma la benedizion di San Pieri j conserva la farine; e 
che] gragnê] scûrs, pitinins, in forme di triangul, a forin il prin 
sarasìn donât a la tiere. 

CONTENTS E MALCONTENTS 





Une di San Pieri j domandà al Signòr di lá un fregul a spas. 

"Dulà mo, Pieri, intindistu di lâ?", Jj disê il Signôr. 

"Ma, par passá vie la mufe, o dirès, Signòr, di tiràmi tal 
paîs dai contents." 

"Va púr cun Gho, baste che tu ti ricuardis di no stà masse." 


E San Pieri, butadis lis bisathis a cavalot dal cuel, s'invià 
cul baston in man, viers il paîs dai contents. 


Passe vuê, passe doman, mai altri nol tornave. Finalmentri 
in châv a vot dîs, ve' San Pieri blanc e ros tanche un miluc, dut 
vuajàt e legri ch'al vignive a Chase Sivilutand e sfreolansi lis 
mans. 

"Mi pâr di sì, Pieri," j disè il Signòr, "che tu âs savût di stå! 
Sâstu ch'a jè passade la setemane?" 

"O soi stât, Signôr, tal paîs dai contents. A fasevin gnocis: 
si balave, si sunave: manghâ, boche ce vôstu? Simpri plen il 
bocâl, e ucâ che Diu nus judi. Malafessì, Signôr, mi soi disludât 
di tornâ a chase." 

"Eh! Ehi! Ce ligrìis? E me mo, Pieri, mi vevino iniment 
me?" 

"Vô, Signôr? Po nančhe tal Paternoster!" 

Di là a cualchi timp a San Pieri j tornà a saltâ di lâ a spas, 
ma cheste volte si tirà invezit tal país dai malcontents. Il Signór 
j veve permetút di stá tant ch'al voleve. Al ste tre dîs e in sul 
cuart, plui che di presse, al tornave indaôr. 

"Ce vuelial dî, Pieri? Parcè cussi prest? Ce diaul jerial lenti 
che no tu âs volât fermâti ni pôc ni pic?" 

"Ce ch'al jere? Miserie, Signòr, lagrimis, pedòj, malatiis e 
disgraciis di sgrisulâ!" 

"E chej mo, Pieri, mi vevino iniment?" 
"Po a ogni peraule, Signór: po no fasevin altri che preà, 
scongurá e invocá il vuestri jutori." 

IL SOLD DAL SIGNÔR 





Sul cricà dal dì, cuanche anthemò a lusive la Bielestele, lui 
al jere ga lat su la vore. Al veve čholt sore di sè un bocon di 
rival di svanghá e j deve di sonone cul mani de pale. 


Int'un geüt daür di un sterp al veve un bocon di pinze cuete 
sot des boris e al pensave: se le manghi a gulizion, no 'nd' ài par 
gustâ; se le manghi a gustà, no m'in' reste pe cene e se le 
manghi a cene, ce àjo di mangháà doman? 

In chel a passarin doi viandants: "Ohe!, galantomp, 
varessiso alc di dânus di gulizion ch'o vin anchemô di 
disgunási?" 

Eh, o so1 anche jo digun, al pensa il lavorent, e in tre o si o 
no che mi restarà nuje ni par gustà ni par cene. Ma tantetant al 
lé a éholi il geüt e: "Se s'indegnais!...", ur disê tal ghavâ fâr la 
pinze. 

A mangharin insiemit cence lassânt ni pic ni pôc e fìntine i 
fruéons ch'a colavin partiere chel puaret si strusiave a Chapaju 
sù e a parâ vie lis passaris che svoletand a vignivin a becáju. 

Tal là vie, un di chej doi viandants j disê a chel altri: "Butij 
un sold a chel püar omp." 

A jerin il Signôr e San Pieri che, come al solit, a levin 
insiemit atôr pal mond. 

Lis champanis de parochie a sunavin misdì e chel pùar omp 
al svanghave ančhemò cuanche j dè tal nâs un odôr di pan fresc 
che j leve al cûr. Pe stradele daúr dal rivál al vignive sú un 
frutat in Charie ch'al puartave il pan a l'ostarie de vicine vile. 

"Chape un sold", al disè il lavorent, "e dami subìt un 
pagnut." 

Lu veve roseát bielavuál cuanche si pensa di meti vie te 
sachete l'ultin crustin: "Vadé, cun Diu! O ài culi un altri sold. 

Po! Di cuand in ca?...Se no sai di vê tochât un centesim ch'al ê 
un secul!" E intant che lu steve contempland, al continuave cun 
chê altre man a sbisiâ te sachete. 


J ven fúr dignúv un sold e po un altri e po anchemo un altri. 
S1 sintà sul rivál e dut smaraveát ju meteve in rie partiere. Ma, 
come se par meracul 1 solds 1 nasessin te sachete, nol finive mai 
di tiráju für. Al jemplà il Chapiel; nol saveve plui dulà metiju, al 
tajà te cise doi vencs e, ghavade la jachete, al lea cun lór 1 pugns 
des maniis, e dentri 1 solds che no finivin mai di nasi. 


Plen il geüt impirát sul braè, cu la jachete a Chaval des 
spàdulis che cun chej doi salamons j petave sul pet e su la 
schene, tignind cun dutis dôs lis mans il chapiel, al lê a chase 
Chariât che nol podeve nanCche respirâ. 


Gnot e dì al fo in vore, Diu lu sa par cetant timp, a sbisiâ in 
chê benedete sachete che, come risultive, a continuave simpri a 
butâ. 


A] jere deventât un gran siôr, ma anche al veve metât su la 
creste. Nol cognoseve plui nissun, si svergongave dai parinch e 
dai amîs di prin, nol jere plui il cas ch'al des un bot: malafessì!, 
a lui j bastave di sbisiá in te sachete. Invezit al veve compràt un 
biel palac cunt'un zardìn denant, cun prâts e viâJj daôr e atôr-vie. 
Al veve fat vigni di Milan une magnifiche caroce, Chavaj ch'a 
fumavin, servidórs, cogos, Chacadórs e une turbe di Chans 
simpri al so comand. 


J vignì tal châv di burî fôr une nuvice e di fâ une gran 
gnocade. La sere denant dut il lúc al jere inluminát, a sunavin lis 
bandis, a traevin 1 mortalets, lis fusetis a levin in cîl. 

Tal doman, cuanche la comitive a jere ğa jentrade in Chase, 
vè il Signôr e San Pieri ch'a vignivin ančhe lôr a gnocis. Stand 
disore l'amigo ju lampà ch'a jentravin tal zardin e subit al corê 
ju abas a mandaju vie plui che di presse, disind che siòrs e sioris 
a jerin in gran gale e che lui nol podeve acetáju cussi mal vistüts 

e plui di un pòc sbrîs, parcè che lu varessin fat sfigurà in face di 
une tâl companìe. 


Il Signôr e San Pieri mortificáts a lerin für. Ma no jerin 
nanche sintâts in taule i nuvics, ch'a tornarin a capitâ mudâts 
d'impresch ch'a parevin screâts dal moment: robe dute di valôr 
che alì nissun no 'n' veve di compagne, e la chamese blanche 
tanche un dint di Chan e tant fine ch'a pareve piel di âv. 


Al fo un gustâ cui flocs: vins di ogni sorte, plats di cogo, 
golosets, raritâts e tanch confets che ju menavin cu la $ae des 
panolis. Vignude l'ore des barzaletis, cui faseve un chant, cui 
une rime, ognidun al diseve la sò. Po si meterin a fà dai Sughets. 

" Cumo mo", al dise il Signôr, "o vuei fâ anche jo la mé 
maravee. Ve' ca il gno baston: cui di voaltris esal bon di fâlu stâ 
in pis in mieg de taule?" 

Prove chel, prove chel altri, il baston, malafessi, impen di 
stá dret al colave simpri tal mieg dai plats e duch a fasevin 
bacan a spalis di chej ch'a restavin scuintiâts. 

"Justeapont", al diseve il Signòr, "faisi pür in ca, 
galantomp, cui sa che vô no fossis chel dal meracul." 

Il nuviè al provà: il baston sul moment al s'implante e al 
devente un mani di pale. La comitive int'un atim a svanis, il 
palaé al si sfante e il nuviè al si Chate come une volte a svanghà 
il rivàl te campagne avierte, furnit cui siei antics impresčh cence 
nujaltri, di tante robe, che il geùt cu la pinze. 

LIS ÂVS 





A vignivin vie sul Ór da l'aghe. Ogni tant a si fermavin a 
polsá, cumo tai salets e tai Zhatuj ga sflorits, cumó, daspó di vé 
passade la poolade, su di un pradissìt aviert in face des vilis di 
ché altre rive. A jere une zornade di paradîs: net il cîl tanche un 
voli di ucel, éhants e sprofums tal ajar, la tiere $a in plene 
Primevere. 


Ma San Pieri, inmusonát e grintós, nol faseve altri che 
bruntulâ e éholi dut par traviers chel che j diseve il Signór. Il 
Signôr lu Chalave cul so voli pietós e al faseve boche di ridi. 

"Ce ástu, Pieri?... Tu sés di malevoe, tú Pieri! Ce vuelial 
dî? Ce ti passial pal châv?" 

E a dutis chestis domandis nol scuedeve altri che une 
rugnade e un: "Lassaimi stâ!" 

A rivarin sul pas de barche. A jere dila. Si sintarin te jerbe 
a spietále. Un rusignúl al Chantave tal folt des agacis, la 
rusignole a veve il níd li donghe: si sintivile ogni tant a piscá 
dentri di un sterp di rosis salvadiis ch'al chadeve in scoriis e in 
ghirlandis ju dal rivâl. La morâtule int'une cise, scuasit su 
l'aghe, al pareve che j rispuindês, e plui lontan, in te boschete, il 
cuc. 

Il Signôr s'e gholdeve come se in chel moment al si ves 
complasút des sôs creaturis, ma San Pieri nol podeve bonâsi e al 
sfogave la lune murmujand in jenfri 1 dinéh la Chantonete dai 
Chocs: 

E su su che il mond si struche: 

cualchidun lu drecara. 

La justizie a € fate a guche, 

no si devi sapuartâ. 

"Bráv, Pieri!", j disé il Signór, "intindaressistu di drecâ tu il 
mond?" 

"Ma sigure che s'o fos in v6, o vorés fà là lis robis un póc 
plui dretis." "Par esempli? E ce esal che ti disturbe? Parcé 
éhalistu dut par ledrós? Anin vie, spude il marum e contimi 1 
grîs che ti passin pal châv." 

"Viodéso là la barche?... Poben, a jê plene di int di ogni 
sorte: tre o cuatri, Signôr, a saran galantsumign; ma il rest dute 
nae ch'a mertarès inneade dal moment. E la zornade a jè biele e 
l'aghe a jè cujete e lór a vegnin in ca contents e beáts, e ca di 
un'ore a saran sul marchát a dí bausiis, a blestemá, a inghaná il 
prossim come simpri. Ese justizie?". 

"Volaressistu struchâ la barche e che insiemit cui trisch a 
lessin jú pa l'aghe anche chej tre o cuatri che tù pûr tu disis ch'a 
son galantsumign?" 

"Salvaju chej, Signór! No sino ca nó doi?" 

"Miei, Pieri, lassà vivi duch." 

"Ma inchevolte, indula ese la justizie? Anche nossere, in 
chel mulìn lâ ch'o sin stâts a cene, vô o vês dade la vuestre 
benedizion a plen; e si ch'o savevis che jenfri a jere anche ché 
strie di femenate che nus a dade malvulintir la polente e che, 
triste in chase tanche un diaul, a fâs di ogni jerbe un fas. E silafè 
che, invezit di benedîle, al sarês stât miei di chastiâle e di 
sdrumâ il mulìn!" 

"Miei, Pieri, lassá vivi duéh!" 

"Ma cuanch'o mandais la tampieste, a cole, pardiane, tant 
sul Champ dal galantomp come sun chel dal birbant. Jo mo, o 
dîs che no jè justizie!" 

"Il dì de justizie nol è cajù, e parchel, Pieri, miei lassà vivi 
duch." 


In chel a sintin un businòr, a Chalin parajar, a viodin un 
trop di àvs semenadis che propit inchevolte a passavin svoland 

parsore il châv. San Pieri prest al si sbasse e al scomence a 
butâur savalon cun dutis dôs lis mans. Di drete a campe, dal alt 
al bas a siminavin cun tante furie che il voli nol podeve stâur 
daür. Come cuanch'al nevee o come lis curdelis e 1 flocs ch'a 
fasin i fruts menand in ruede i stics cu la bore, a tajavin l'ajar 
par duch i viers cussì imburidis ch'a parevin saetis. A pôc a pôc, 
a fuarce di savalon, a levin vie sbassansi e cujetansi e po, dutis 
daûr dal lôr re, si tacarin daprûv di un rôl, une parsore da l'altre, 
come un gran codár. 

"Pieri", j disé in ché volte il Signòr, "Chapilis e metilis tal 

sen. 

"Oh malafessì!... A mi bechin, lôr!" 

"No, se tu sâs fâ. Chapilis e puartìnlis a chase." 

san Pieri al dé une Chalade sotcoë par viodi se propit al 
diseve pardabon. Il Signòr al steve seri, e pùar San Pieri al 
scugnì ubidî. 

No vevin fat cuatri pas che une lu becà. 

"Le âi dite jo, Signôr; a mi bechin..." 

"Corag, Pieri, pazience, Pieri!" 

Altris dôs lu becarin, po altris tre, po cuatri, cinc... Al 
sapuartave, ma dut int'un moment nol podê plui, j dè une strente 
cui bracs, lis sfreolâ dicâ e dilâ disperât, fin che lis copâ dutis 
cuantis. 

"Oh, Pieri! Ce âstu fat? No ti vevin migo becât dutis, ma 
tu, lafê, tu lis âs copadis bielavuâl. Parcê po dut chest furôr? 
Indulà ese la justizie? Bisugnave almancul macâ nome chés che 
ti vevin becât e puartà a Chase chés altris e lassà ch'a fasessin la 
mîl." 

"Si po! O vevi propit timp di stâlis a conta." 

"Viodistu mo ce ch'al vùl dî invelegnàsi e Chastià prin da 
l'ore? Chel che tu volevis che jo o fasès cui omps, poben, tù tu 
lu âs fat cu lis âvs e, invezit di spietâ che ti dessin la mîl e la 

cere, tu âs finît cul copâlis dutis. In chest mond, Pieri, miôr che 
lis Chossis a vadin un pôc al lôr destìn, e lassâ cori, e lassâ vivi 
duch." 

LA FUJACE DE MADONE 





Daûr di mont Spié, ros imbuît, colôr di sang, al leve ju il 
soreli. La Plâv a coreve scure. Une fêmine cunt'un fantulìn pe 
man a vignive fôr di Marceane. Si voltâ a chalâ la vile, e alcâ i 
vòj al cil suspirand, e dòs lagrimis j vignivin Ju pe muse. Il 
fantulin al saltucave. Su e ju pai trois dal Antelau a rivarin a 
Taulen ch'al jere ga tard. 

Anèhe li, chase par chase, a domandarin di lozâ la gnot; ma 
pardut come a Marceane j rispuinderin: "No vìn sît. Vait cun 
Gho." 

Insomp de vile a jerin anchemo dós Chasutis une a tac da 
l'altre che, par antíc, al pareve ch'a fossin stadis di un sól paron. 
Ma la prime, plui alte, cui balcons e un biel portoncin verd, 
stabilide e sblanèhiade, a veve l'ande di séi di cualchi siòr; ché 
altre, cu la linde disdenteade, cu lis fignestris taponadis di 
soreál, la puarte a bocons e il máür gris, in ca e in lâ sgrumbulât 
e a sclaps, si capive subit ch'a jere di un puaret. 

A baterin a ché dal siór. A vigni für un bocon di fémine 
ben metude, cunt'un biel cordon d'aur. Ur dé une scuadrade di 
brut e po ur domanda ce ch'a volevin. 

"S'o fasessis la caritât di lozânus par usgnot..." 

"Vai, vait, cul non di Gho, che culì no vin sît nuje pai 
pitocs." E bruntuland ur sierà la puarte su la muse. 

La Chasute dal pùar a jere vierte. 

"O di chase!" 

Une fémine ch'a impiave il fúc si fase indenant. 

"Jentrait, Jentrait, buine int." 

"S'o podessis ricoverânus cheste gnot..." 

"Tal gno jet, puare fêmine! O âi tant ben i bleons nuvicâJ 
nets di bugade, e il vustri picul lu metarìn cul gno; ma di cene, 

fie mé, no ai propit nuje ce dâus. Intant faisi donghe e piâit une 
sflamiade che vuê o vin spiulât pe montagne une bielece di stecs 
e il gno frut, in gracie di altris doi fîs dal boscadôr, al â parât 
donghe dut chel grum di stielis ch'o vedés parmis il már. J àn 
lassât Chapà sù plui di chel ch'al podeve puartâ parcê ch'a san 
ch'o soi vedue e puare tanche il pedoli." 


E cussì disind a butâ fâr i cucuJ, e su a volop pe schale a 
preparâ di durmî. 

Si sintarin dacháv dal fác donghe dal fi de vedue che, strac 
e plen di fan, al steve li ingrisignit e cunt'un stecut ogni tant al 
vuajave la cinise. 


Al jere un puar pipin meschinut, vidriè, cu la muse Zalute. 
Lu chalavin pietôs, lu charecavin, ma nol jere il cas di faj viergi 
la boche. 

Cuanch'a tornâ Ju la mari, si spandeve pe cusine come un 
odôr di pan cuet. 


"O disis di no vé nuje di cene, ma culì sot des boris o vês, 
malafessì, une pinze, vò!" 

Ché püare fémine a vigni rosse tanche il füc. 

"Po ind'ài fate une pitinine, ma no ài olsát a dius di 
manghále insiemit parcé che no jé robe di cristian. Vué di 
matine o soi stade a mulin par mê sûr, ch'a jè ché siorone ch'a 
sta culì donghe. O speravi che, sore, mi ves dât cuatri Sumielis 
di farine tant di tirâle indenant par vuê, invezit no mi â lassât 
che di spacâ i sacs. O podês crodi, par fâ chel freghenìn di 
miserie, o âi scugnât raspâ la panarie e parâ su partiere. Magari 
cussi no a jé impastade a fuarce di scovadicis. Mi svergongavi a 
proferius un tál cene, ma, se s'indegnais..." 


E intant che jé a contave, il frut de foreste, cu la manute, al 
segnà une cròs su la cinise. La cinise si alcave, a rodolavin ju lis 
boris, ca e là si sclapave il grum. 

Chel altri frut, cul so stec, al parave su la cinise a al 
procurave di vuajale, ma jé si sglonfave, si sglonfave, tant ch'a 
scomencâ a comparî la fujace: un bocon di fujace grandone che 
dute la cinise dal fogolâr no bastave a cuviergile! Un odôr di 
pan fresc ch'al consolave! 


Le tirarin fôr in duch i cuatri, le meterin su la taule 
smaraveats: a jere colòr d'aur, jevade tanche un fong, e cuete 
ch'a faseve la bielevoe. Si sintarin intôr a manghâle. Ma il frut 
de fêmine foreste al domandave di compagnâle cunt'un pôc di 
cicìn. 

"Oh, Jesus! Cicìn, fi gno? A son agns e agns che nô, 
puarìns, no 'n' vin viodât lusigne!" 

"Vait te dispense, ciriit!", a diseve la mari, "viodit di 
contentàlu!" 

"Ma cemúd volêso ch'o chati nuje in te dispense se no sai 
ricuardâmi di vê purcitât?" 

"Vait vô, done, vait; cui sa che no burissis fôr cualchi 
salam dismenteât!" 

La pùare fêmine instupidide par chel meracul de fujace, a 
impià il lumìn e, tant di ubidî, a lè te dispense. 

Ce volêso viodi? Dôs stanghis di lujaniis ch'al jere propit 
boëhe ce vústu! A puarta fúr une bielece di gracie di Diu. A 
man$gharin a cuatri ganaSis, ma chel frutut nol jere anchemò-nò 
content: al voleve bevi. 


"Al vâl un dedut di vin, mame. Viodit s'o vessis te chânive 
almancul une gote di schavec." 


"Malafessì! Di cuâl? Nol ê che un caratel vieri e scridêl 
che, daspô muart il gno puar omp, nol ê stât mai plui doprât." 

"Forailu, done!" 

"Po al sune tanche un tambür." 

"Forait e ubidiit!" 

J pareve d'insumiâsi. Pôr, par contentâle, a cirive su la 
grâtule. E j vigni in man une furduche. A scomenéarin a trivelá: 
e, mene che ti mene, dut int'un bot la furduche a va dentri e j 
rive tra i déts un vin ros tanche sang di jeur. A metin sot un 
chadìn, a ghavin la furduche, e fâr imburît a spissul il vin ch'al 
spandeve pe chânive un odôr di freule di fâ vignî l'aghe in 
boche. 

A cenarin di papis, a lerin a durmî che ur pareve di sei stâts 
a gnocis. 

Tal doman di matine, prin ch'al cricâs dì, chê fêmine 
foreste e chel frut a jerin ga in pis. 

"Su, done. Vistiit il vuestri picul e vigniit cun nô, ma 
ricuardaisi di no mai voltâsi indaôr." 

La vedue, anchemo sturnide dai meracuj de vilie, a ubidi 
cence viergi boche, e tanche une piore a vignive vie daür cul so 
frut pe man. 


A Chalave mont Spié che j steve di cuintri e j pareve ch'al 
les vie simpri sbassansi. Un póc a la volte lis sós pontis, altis 
come tre Champanij, si jerin scrofadis e, invezit di chés crestis 
di montagne, a comparive cumò une gran lar$hure di cil. No 
podeve crodi, si sfreolave 1 vòj; ma intant il soreli ch'al jevave 
daâr di lôr, al faseve plui clár il di. Nol jere dubi: mont Spié al 
jere propit sparit. 

No vevin fate tante strade di un tir di sclope, ch'a sintirin 
un gran fracas come se si fossin viertis lis cataradis dal cil e 
ch'al scravacâs un diluvi di ploe compagnade di mil tons 
soteranis ch'a fasevin trimâ dute la tiere. 

Mont Spic al finive di inabissâsi e tal so sît al comparive un 
lât che anchemô al fâs plere: e puar chel che si rische in chê 
aghe. Di chê altre bande lis montagnis a urlavin: une gran 
maserie di clas si sdrumave ju pe Plâv e le faseve cori a ledrós. 

In te pôre di chel teribil moment, la vedue si disludâ dal 
comand ch'a veve vot e si voltà a Chala il so pùar paîs. 
L'Antelau sclapât al precipitave e al sapulive int'un bot 
Marceane e Taulen. No jere restade in pis che la sò Chasute. Di 
dute chê int, tresinte e plui personis, no schamparin de ruvine 
che la vedue cul so fi e doi altris fruts saltâts für a buinore a 
stielis sul pradissìt dulâ ch'a vevin boscât tal dì prin. 


Chej fruts, cumô, a son deventâts vielons e a cui cu passe 
par lenti j contin la storie mostrand il sit de lavine, la Chasute de 
vedue e il cret dulà ch'a spari la foreste. 

LA FEMINE DI BUJE 





Ai prins dal an 1857 une fèmine, a Buje, a partorì un frut. 


Lu puartarin in glesie a batià cuanche, vierte l'urne, impîd 
dal frut, a Chatin un pes. Il predi j nee il sacrament disind che no 
si pò, parcè che il pe3 nol é che une bestie. Instupidits e plens di 
vergonge lu tornin a Chase e no savevin cemâd fâ par dîjal a la 
mari. Ma lâts par metilu te scune, ve' ch'al ê un'altre volte un 
frut. 

Contents a tornin in glesie. A van par batiâlu: al devente un 
bocon di Char cence vuês, cence figure umane. Il predi nol vòl 
savént: a scugnin lá vie confusionáts. A Chase, paraltri, la châr a 
jé un fantulin ben creát, ben conformát, blanc e ros, plen di vite. 


A pensin in ché volte di là a clamá il predi, e ch'al vegni lui 
ca de letoane. Ma propit sul moment di butáj l'aghe benedete ur 
fui des mans e si mude int'une man di pan. Mortificáts no 
savevin plui ce fà cuanche il predi al dis che, tratansi di pan che 
si clame gracie di Diu, no podinlu batiá, j darà almancul la 
benedizion. 

E, apene benedit, a viste di duch, si gambie in frut ch'al 
salte in pis e, ghavâts de fase 1 bracs, si met cussì a fevelâ: "Us 
ringracii, bon predi, par no vémi benedît cuanche mi viodevis 
sot lis scais dal pes. Se chest al sucedeve, il Signôr, in côlure 
pai tanch pechâts dai umign, nus mandave un altri diluvi. Us 
ringracii par no vélu fat cuanch'o jeri solementri un bocon di 
châr cence umane figure. Al sarès alore stàt destin che, in te 
grande vuere ch'a ven, a vincessin un'altre volte culòr che nus 
indurmidisin cui vizis e ch'a son la magagne di chest pùar paîs. 
Il paîs al restave cence redenzie in tes lôr sgrifis e nô, par 
simpri, cence sens di vite: tanche un bocon di châr instupidide, 
che no â ni châv par pensâ ni bracs par difindisi ni ghambis di la 
indenant. Us ringracii soredut che mi vês dade la vuestre sante 

benedizion cuanch'o soi comparît sot lis speciis dal pan, parcê 
che chest al vâl dî che no savarìn contentâsi di pan, tant a dî di 
vite dure e cence scamofiis, di ca tre agns in batae tremende de 
libertât ch'a vignarâ. Diu nus darâ la gracie di viodi a distrugi 
chej che cumò a manghin a machis il nestri pan ch'al devi meti 
tai vués la fuarce e che nus devi fá pensá a torná finalmentri 
umign pardabon e no pùars." 

LA MADONE DI LA SALETTE 





Al ê un an che, come usgnot, daspô l'Avemarie, te 
canòniche dal plevan di Trivignan, si è sposade la Gupele di 
Medeuce, che ga duch o savin di jé vite, muart e meracuj. 


II nuvic lu vês cognosât: al jere chel forest ch'al girave par 
chestis vilis chenti intòr, cunt'une scrassigne su la schene, 
vendind libruts e donand rosaris e paziencis ch'al diseve 
fabricadis a Rome di chej doi pastòrs ch'e an viodude la famose 
Madone francese. 

Jo mi ricuardi di une zornade di fieste che, daspò de messe 
dal capelan, culi su la nestre place al veve metude jù la sò 
barache e, £havade fúr de scrassigne la Madone, j faseve une 
prediche a la int ch'a jesive di glesie e che s'ingrumave a sintîlu 
e a comprà lis sôs maraveis. 

Cunt'une bachete in man a âs di salteimbanc, al chaminave 
su e Ju, Simiotand la vôs fine dai doi frutìns che si conte ch'a 
vevin viodude la Madone; o ch'al fevelave pe Madone e nus 
spaurive cu la profezìe che la mufe de uve a veve di pucâ in tes 
panolis e tal forment e in dutis lis pomis e in dutis lis jerbis de 
tiere, e che ogni Chosse a veve di fraideSi come lis patatis di 
triste memorie. Nus faseve colâ i bracs concludind cul contânus 
che la Madone ur veve dit a chej doi pastôrs ch'a visassin i lôr 
parinch che oremai a jere fate e che plui nol ocoreve ni lavorâ e 
ni semenâ. 

Fortune che il bon galantomp a cussi grande disgracie j 
veve Chatàt un fregul di rimiedi. Al contave che a La Salette a 
stevin fasind su une grande gleseone e che lui al coreve pal 
mond a ingrumâ lis ufiertis dai fedéj par judà la fàbriche e 
vistîle di ogni sorte di tindinis. 

Par chest al acetave bêcs, anej, veretis, crôs e ruchìns, 
grumáj, golets, cótulis, tele e filidure, blave, forment, üvs e 

54 


insumis dut ce ch'al vignive. Fôr de vile al jere un Char ğa stât 
atór pai mulins, e la púare int lu Chariave di dut ce ch'a podeve 
burî fúr: tant plui ch'al veve visát che in te glesie di La Salette 
une file di predis a disevin messe continue e che duch i devots 
ch'a vevin contribuît a lis limuésinis, a vignivin preservâts dai 
flaghej ch'al menacave; e, par esempli, al puartave diviers paîs 
dal Piamont che, seond lui, in gracie dai regá], a vevin chest an 
une cucagne di uve. 

Custui al diseve di sei di Novi e di vé viodát cui siei vòj lis 
vits di chej pais afat vuaridis e lis strecis tant Chariadis di raps 
che sot dal pés a si crevavin. E al diseve che là a jerin státs 
stampáts 1 libruts ch'al vendeve al presi di sój 25 centesims, 
racomandand a compráju par fá anche un bon afár: parce che lui 
al jere mandát dal nestri arcivescul, cause che 1 predis no si 
vevin anchemô cholte nissune cure di predichâ un cussì gran 
meracul. Ma al saveve po di buine bande ch'a vevin vit un befel 
dai lôr superiôrs di dovêlu prediéhà daurman dal altár; e 
inchevolte ogni fedél cristian al sarés stât obleât di comprâ il 
librut, ma al presi di une svânzighe. 


Il librut, par dî la veretàt, al jere stât stampât a Cênede e, in 
fin de ultime Èharte, datir de sò brave cròs, al jere il nón dal 
vescul di chel pais. Chest freghenin di bausie lui le comedave 
cul dînus che a Conean, cause la tante devozion di ché buine int, 
al veve dat fonz a dute la sò marchanzie e ch'al veve cussi 
scugnùt tornàlu a fà stampà in te diòcese di Cènede. Ga si capis 
che, intant ch'al spietave il stampadór, anche 1 doi pastórs, che 
cumò a son a Rome in te Chase dal Pape, a lavoravin par lui un 
sfulmin di paziencis e di rosaris cul curisìn d'arint e che, fats di 
chês mans ch'e ân tochât a La Salette nujemancul che la 
Madone, a vevin po mil virtâts: a liberavin di muart improvise, 
di acidents, di sassins, di folcs e di saetis: che beát cui che s'ai 
puarte intór parce che, se anche j sbrisse cualchi pechát, no 
migo par chest al pò vê ardiment di točhâlu il diaul. 

E s'o vessis viodút come che j crodevin lis nestri buinis 
ânimis di fêminis! 

Cui j puartave ruchins, cui la verete di matrimoni, cui 
filidure e cui goletis. Fintremai Menie Cuete, ch'a jè po furbe, j à 
donàt un mantîl di tele di lin cul so camuf di puntine. Pùare 
Menie, si saressie mai pensade che il so biel mantîl al deventàs 
la chamese nuvicâl de Gupele! 


E la Gupele, a Medeuce, a marchave la domenie furnide il 
cuel cul cordon d'aur regalât a la Madone e cui ruchìn in tes 
orelis che lis nestris püaris féminis a crodevin di mandâ a La 
Salette, in tal famós gleseon de messe continue. 


Ma nanche il bon vescul di Cênede, s'al ê vêr ch'al veve 
metât la sô crôs e il so nôn sot di chest meracul, al ê ciert che no 
s'inmaginave di viergij la puarte a une tâl briconade. 


I meracuj, amis, a son biej e bogns e la devozion a jè sante, 
ma di chi indenant, s'o vin di fà regáj in glesie, o volìn imitâ 
chej di Pavie ch'e àn fate biele la lór cu lis pituris di Santi e di 
Politi e cu lis statuis di un nestri furlan, di Minisin. Là 1 devots a 
viodin ogni di il frut des lór ufiertis, parcé che ur es àn dadis in 
man ai lôr fabricirs e ai lôr predis che ju cognoSevin par 
galantsumign e no migo a un forest che si crodeve piamontés, 
stát cui sa cetant timp a La Salette e che invezit al jere Michele 
Fasiolo di Padue, vignüt a fà l'amór cu lis Gupelis di Medeuce. 

